66.

minder i overensstemmelse med ovennævnte beslutning af 29. april 2021 om overslag over Europa-Parlamentets indtægter og udgifter for regnskabsåret 2022; a) noterer sig den kommende midtvejsevaluering af miljøledelsessystemets (EMAS's) midtvejsstrategi; gentager sin opfordring om at ændre den nuværende CO2-reduktionsplan med henblik på at opnå kulstofneutralitet inden 2030 ved hjælp af en intern pris på CO2; b) noterer sig, at et af de vigtigste fokusområder for EMAS på mellemlang sigt vil være at reducere emissioner fra persontransport; gentager sin opfordring om at sikre en fornuftig nedskæring af antallet af rejser i forbindelse med møder, der kan gennemføres effektivt på afstand eller i hybridform, og om at fremme et skift til lavemissionsalternativer for alle resterende rejser, forudsat at dette ikke påvirker kvaliteten af det lovgivningsmæssige og politiske arbejde; c) glæder sig over udvidelsen af ordningen for frivilligt telearbejde for Parlamentets ansatte; opfordrer til, at der gives fortrinsret til hybridmøder eller fjernmøder, når de ikke involverer politisk beslutningstagning, såsom høringer og drøftelser eller interne og forberedende møder; gentager sin opfordring om som en betingelse for godkendelse, at forberedende møder og efterfølgende briefinger i forbindelse med alle officielle delegationsbesøg afholdes som fjernmøder, og at godkendelse af delegationer fra 2022 begrænses til kun at omfatte de personer, der er berettigede til at deltage i sådanne delegationer; gentager sin opfordring til Præsidiet om at sikre, at ekstraordinære udvalgsmøder i Strasbourg begrænses til ekstraordinære omstændigheder, og til at sikre, at de i hvert enkelt tilfælde er behørigt begrundede, før de godkendes; d) glæder sig over den igangværende proces med at revidere missionsreglerne; gentager sin opfordring om at sikre en korrekt behovsbaseret godkendelse samt anvendelse af lavemissionstransportformer, hvor det er muligt; gentager sin opfordring om, at reglerne for tjenesterejser for akkrediterede parlamentariske assistenter (APA’er) ændres ud fra de samme principper; e) tilskynder medlemmerne til at anvende alternative transportmuligheder med lave CO2-udledninger; gentager sin opfordring om at revidere gennemførelsesbestemmelserne til medlemmernes statut, således at medlemmerne får godtgjort, hvad der svarer til fleksible economy-flybilletter, når de rejser inden for Unionen, med undtagelse af behørigt begrundede undtagelser; f) gentager sin opfordring til Parlamentet om at arbejde tæt sammen med de relevante lokale myndigheder og navnlig Bruxelles-regionen i sine bestræbelser på at gå forrest inden for bæredygtig bytrafik ved at påtage sig en proaktiv rolle i gennemførelsen af GoodMove-planen, navnlig hvad angår parkeringspladser; gentager sin opfordring om at udvide cykelordningen i Parlamentet og om, at tjenestevognene, når de kører fra Bruxelles og Strasbourg og retur, anvendes til at transportere medlemmer og medarbejdere og akkrediterede parlamentariske assistenter med tjenesterejseordrer; gentager sin opfordring om at sikre en passende forøgelse af antallet af parkeringspladser, der udelukkende er forbeholdt elektriske køretøjer; g) glæder sig over det kommende forslag om at revidere reglerne for besøgsgrupper; noterer sig de foranstaltninger, som de ansvarlige tjenestegrene har truffet med hensyn til at informere besøgsgrupper om de miljømæssige konsekvenser af deres transport; gentager sin opfordring om, at der i 2022 indføres en incitamentsordning for godtgørelse af rejseudgifter baseret på miljøpåvirkning; opfordrer til at sikre, at de reviderede regler er i overensstemmelse med meddelelsen fra Kommissionen til Europa-Parlamentet, Det Europæiske Råd, Rådet, Det Europæiske Økonomiske og Sociale Udvalg og Regionsudvalget om Strategi for bæredygtig og intelligent mobilitet — en europæisk transportsektor, der er klar til fremtiden (COM(2020)0789), navnlig punkt 9 i denne meddelelse, om kollektive rejser, og om at tilpasse rejseudgifterne for besøgsgrupper til ændringer i markedspriserne og tillade ændringer for at undgå markedsudsving i forbindelse med rejseudgifterne, der skaber indirekte geografisk forskelsbehandling for besøgende; h) bemærker, at der i øjeblikket foretages gennemførlighedsundersøgelser med henblik på at vurdere omkostningseffektiviteten ved at installere nye solcellepaneler i flere bygninger i Bruxelles, og gentager samtidig sin opfordring om, at der senest i 2023 installeres avancerede tagsolcellepaneler i Bruxelles, som udnytter det maksimale potentiale ved sådanne paneler; gentager sin opfordring om, at der sættes en stopper for opgraderingen af opvarmningsanlæg, der anvender fossile brændstoffer, om at der udarbejdes en køreplan for udfasning af fossile brændstoffer med specifikke delmål, der skal vedtages i 2022, med henblik på at undgå strandede aktiver, og om at der foretages en analyse af effektiviteten af anvendelse af varmepumpesystemer og af andre relevante teknologier i overensstemmelse med EMAS-målene; gentager sin opfordring om samtidig gradvis at erstatte indkøb af oprindelsesgarantier med lokale vedvarende energikilder; i) minder om, at langt størstedelen af Parlamentets medlemmer støtter ét enkelt hjemsted for at sikre en effektiv anvendelse af EU-skatteydernes penge og med henblik på at sikre, at Parlamentet påtager sig sit institutionelle ansvar for at reducere sit CO2-aftryk; minder om, at Europa-Parlamentet i henhold til traktaten om Den Europæiske Union skal have sit hjemsted i Strasbourg; bemærker, at permanente ændringer ville kræve en traktatændring, hvilket kræver enstemmighed; j) glæder sig over, at EMAS-handlingsplanen for 2021 omfatter en obligatorisk høring af »helpdesken for grønne offentlige indkøb« i forbindelse med alle udbudsprocedurer inden for de prioriterede produktkategorier, hvis det skønnes hensigtsmæssigt; gentager imidlertid sin opfordring om at indføre en forpligtelse til at konsultere »helpdesken for grønne offentlige indkøb« i forbindelse med udbud på over 15 000 EUR; k) minder om, at der efter Præsidiets afgørelse fra 2018 om godtgørelsen for generelle udgifter er truffet efterfølgende beslutninger på plenarmødet, og gentager derfor sine krav til Præsidiet om at indføre ændringer af reglerne for godtgørelsen for generelle udgifter senest ved udgangen af 2021; l) opfordrer Præsidiet til at fastlægge klare og juridisk sikre standarder for, i hvilke tilfælde der kan ydes beskyttelse af whistleblowere, herunder af APA'er, og til at offentliggøre disse standarder; m) fremhæver behovet for at gennemgå Parlamentets HR-politik for at gøre det muligt for institutionen at gøre brug af den ekspertise, som alle Parlamentets ansatte har erhvervet; mener, at det derfor er nødvendigt at ændre reglerne for at gøre det muligt for alle personalekategorier, herunder APA'er, at deltage i interne udvælgelsesprøver og indføre HR-udviklingsordninger, som vil gøre det muligt for Parlamentet at bevare den ekspertise, som erhverves af disse kategorier i institutionen; n) beklager, at Præsidiet nægter at gennemføre plenarforsamlingens ønske, som det har givet udtryk for ved talrige lejligheder, om at træffe foranstaltninger til fuld tilpasning af godtgørelsessatserne for tjenestemænd, øvrige tjenestemænd og APA'er for så vidt angår tjenesterejser mellem Parlamentets tre arbejdssteder; opfordrer Præsidiet til at adressere dette problem med henblik på at afhjælpe denne ulighed uden yderligere forsinkelse og til at træffe øjeblikkelige foranstaltninger med hensyn til revisionen af de gældende bestemmelser, som er nødvendige for at ændre den retlige ramme; o) gentager sin opfordring til Formandskonferencen om at revidere gennemførelsesbestemmelserne for delegationers virksomhed og rejser uden for Den Europæiske Union; understreger, at en sådan revision bør tage muligheden for, at akkrediterede parlamentariske assistenter på visse betingelser ledsager medlemmerne på Parlamentets officielle delegationsrejser og tjenesterejser, i betragtning; p) noterer sig Præsidiets afgørelse af 8. februar 2021 om afstemninger under ordningen for fjerndeltagelse; bemærker, at fjernafstemning i øjeblikket ikke er mulig, medmindre der foreligger en afgørelse fra formanden, der fastslår, at der er tale om ekstraordinære omstændigheder; gentager sin opfordring til Præsidiet om at gøre det muligt for medlemmerne at udøve deres stemmeret under barselsorlov eller fædreorlov, under langvarig sygdom eller i tilfælde af force majeure; q) noterer sig det igangværende arbejde med at erstatte wi-fi-infrastrukturen på de tre arbejdssteder; opfordrer til, at den nye infrastruktur installeres hurtigt; r) minder om de iboende risici for informationssikkerheden og privatlivets fred ved at anvende løsninger, der er afhængige af tredjeparter, og den positive virkning af at anvende open source-software; insisterer på, at brugerne bør have mulighed for at anvende open source-software på Parlamentets udstyr, og at der er behov for decentraliserede open source-løsninger til virtuelle møder og chatprogrammer; fremhæver behovet for at uddanne brugerne ordentligt med særligt fokus på cybersikkerhed; understreger behovet for automatisk sprogtransskriptions- og oversættelsessoftware for at støtte en ligelig udbredelse af oplysninger på alle officielle sprog; s) noterer sig de strategiske cloud-retningslinjer, som Præsidiet vedtog i juni 2020; gentager sin opfordring om iværksætte foranstaltninger, der skal sikre, at Parlamentets indkøb af software og digital infrastruktur, herunder cloud-løsninger, undgår leverandørfastlåsning gennem krav om portabilitet og fuld interoperabilitet, anvender open source-software samt øremærker indkøb til SMV'er og nystartede virksomheder; t) noterer sig de tjenester, der leveres af visse forbindelseskontorer (EPLO'er) på ikkeofficielle EU-sprog; anmoder Præsidiet om at analysere gennemførligheden af og om at anslå de finansielle omkostninger ved at levere kommunikationsmateriale, f.eks. til »Oplev Europa«-centrene, på de sprog, der tales af sproglige mindretal samt i regioner og lokalsamfund i de forskellige medlemsstater; u) noterer sig de omtrentlige omkostninger ved at outsource oversættelsen af vigtige udenrigspolitiske beslutninger til det pågældende lands officielle sprog; gentager sin opfordring om at foranledige oversættelse af sådanne dokumenter med henblik på at øge virkningen og rækkevidden af Parlamentets udenrigspolitiske aktiviteter og om at sikre, at der stilles tilstrækkelige bevillinger til rådighed til dette formål; v) noterer sig »Immersive Online Experience«-projektet og andre onlineaktiviteter, der er tilgængelige for besøgende; opfordrer til at udvikle og fremme muligheden for at give borgerne og de bosiddende i medlemsstaterne og partnerlandene virtuelle rundvisninger i Parlamentet, således at den brede offentlighed opnår en bedre forståelse af institutionens arbejde og værdier; w) gentager sin opfordring til Præsidiet om at offentliggøre sin afgørelse om PHS-Bygningen, herunder en detaljeret oversigt over udgifter og bilag; x) minder om artikel 27, stk. 1 og 2, i statutten for Europa-Parlamentets medlemmer om Europa-Parlamentets frivillige pensionsfond; y) noterer sig de foranstaltninger, som Parlamentet har truffet for at afbøde virkningerne af covid-19-pandemien på rengørings- og cateringudbydere; gentager sin opfordring til Præsidiet om at genoverveje Parlamentets eksternaliseringspolitik for så vidt angår rengørings- og cateringtjenester.